
BIROUL PERMANENT

AL

CAMEREI DEPUTAŢILOR



În conformitate cu Regulamentul Camerei Deputaţilor, vă înaintăm, alăturat, Raportul de respingere a propunerii legislative privind efectuarea inspecţiei tehnico-periodice a remorcilor pavilion apicol, primit cu nr.455 din 5 noiembrie 2002.



Prin obiectul de reglementare şi conţinutul său, propunerea legislativă face parte din categoria legilor ordinare.

PREŞEDINTE,

István Antal

RAPORT

asupra propunerii legislative privind efectuarea inspecţiei 

tehnico-periodice a remorcilor pavilion apicol



1. Comisia pentru industrii şi servicii a fost sesizată, cu nr.455 din 5 noiembrie 2002, pentru avizare şi dezbatere în fond, cu propunerea legislativă privind efectuarea inspecţiei tehnico-periodice a remorcilor pavilion apicol.



Propunerea legislativă are în vedere ca inspecţia tehnică periodică a remorcilor apicole să se facă la 3 ani.



2. Propunerea legislativă a fost avizată negativ de Consiliul Legislativ cu nr.1350 din 24 octombrie 2002 întrucât propunerea legislativă nu este în concordanţă cu principiile unicităţii reglementării în materie, potrivit prevederilor Legii nr.24/2000 privind normele de tehnică legislativă pentru elaborarea actelor normative.



Ministerul Lucrărilor Publice, Transporturilor şi Locuinţei, cu actul nr.TF/1068/15.11.2002, nu este de acord cu propunerea legislativă întrucât, Ordonanţa Guvernului nr.81/2000 privind certificarea încadrării vehiculelor rutiere, înmatriculate, în normele tehnice privind siguranţa circulaţiei rutiere, protecţia mediului şi folosinţa conform destinaţiei, conţine prevederi pentru periodicitatea inspecţiilor tehnice periodice. Totodată, propunerile de la articolele 2-5 sunt specifice normelor metodologice de efectuare a inspecţiilor tehnice periodice.



3. În raport de obiectul de reglementare şi conţinutul său, propunerea legislativă face parte din categoria legilor ordinare.



4. Propunerea legislativă a fost examinată în şedinţele comisiei din data de 20 noiembrie 2002 şi 5 decembrie 2002.



La lucrările comisiei au participat iniţiatorii propunerii legislative şi specialişti din cadrul Ministerului Lucrărilor Publice, Transporturilor şi Locuinţei şi Regiei Autonome "Registrul Auto Român".



5. La lucrările comisiei au fost prezenţi 22 deputaţi din totalul de 26 de deputaţi membri ai comisiei.



Raportul comisiei a fost adoptat cu unanimitate de voturi.



În cadrul dezbaterii, iniţiatorii propunerii legislative au fost de acord ca prevederea de la art.1 să fie inclusă în proiectul de lege pentru aprobarea Ordonanţei Guvernului nr.81/2000 privind certificarea încadrării vehiculelor rutiere, înmatriculate, în normele tehnice privind siguranţa circulaţiei rutiere, protecţia mediului şi folosinţa conform destinaţiei.



În urma dezbatrerii şi ţinând seama de cele prezentate anterior, Comisia pentru industrii şi servicii propune respingerea propunerii legislative.
                PREŞEDINTE,                                           SECRETAR,

                  István Antal                                             Aurelia Vasile

                  Expert,

Daniel Bădina

PAGE  
2

